b'\n_START_ARTICLE_\nT\xc3\xb6\xc3\xb6l\xc3\xb6n kirkko\n_START_SECTION_\nHistoria\n_START_PARAGRAPH_\nKirkkorakennuksen muoto noudattaa paljolti vuonna 1927 j\xc3\xa4rjestetyn arkkitehtikilpailun voittanutta suunnitelmaa. Kilpailun j\xc3\xa4lkeen ehdotusta muokattiin. Esimerkiksi rakennuksen toisessa kerroksessa sijaitseva 400 hengen kirkkosali j\xc3\xa4i pienemm\xc3\xa4ksi kuin Ekelundin alun perin hahmottelema 700 hengen sali. Rakennus vihittiin k\xc3\xa4ytt\xc3\xb6\xc3\xb6n 13. huhtikuuta 1930._NEWLINE_T\xc3\xb6\xc3\xb6l\xc3\xb6n kirkosta tuli seurakuntansa p\xc3\xa4\xc3\xa4kirkko vasta runsas vuosikymmen valmistumisensa j\xc3\xa4lkeen; alun perin rakennus toimi seurakuntasalina. Kun T\xc3\xb6\xc3\xb6l\xc3\xb6st\xc3\xa4 muodostettiin 1941 oma evankelis-luterilainen seurakunta, rakennuksen p\xc3\xa4\xc3\xa4k\xc3\xa4ytt\xc3\xb6tarkotus muutettiin kirkoksi. _NEWLINE_Kirkon alttaritaulu on j\xc3\xa4\xc3\xa4nyt keskener\xc3\xa4iseksi, koska t\xc3\xa4t\xc3\xa4 \xc3\xb6ljyv\xc3\xa4rimaalausta Iankaikkinen el\xc3\xa4m\xc3\xa4 maalannut taiteilija Henry Eriksson kuoli liikenneonnettomuudessa vuonna 1930. Vihkikappelin Viinipuu-sein\xc3\xa4maalaus, kastekappelin Jeesuksen kaste -sein\xc3\xa4maalaus ja ala-aulan kaarisyvennyksen Mooses ja palava pensas -maalaus ovat taidemaalari Paavo Leinosen k\xc3\xa4sialaa. Kirkon 26-\xc3\xa4\xc3\xa4nikertaiset urut on valmistanut Kangasalan Urkutehdas. Muusikko Petri Walli kuoli 28. kes\xc3\xa4kuuta 1995 hyp\xc3\xa4tty\xc3\xa4\xc3\xa4n T\xc3\xb6\xc3\xb6l\xc3\xb6n kirkon tornista._NEWLINE_T\xc3\xb6\xc3\xb6l\xc3\xb6n kirkko oli suljettu peruskorjauksen takia jouluun 2014 saakka.  Korjauksen valmistuttua kirkon avajaisjuhlallisuudet pidettiin sunnuntaina 14. helmikuuta 2016. Peruskorjauksessa muun muassa uusittiin talotekniikka ja keitti\xc3\xb6tilat sek\xc3\xa4 palautettiin rakennuksen ulko- ja sis\xc3\xa4pintoihin alkuper\xc3\xa4inen v\xc3\xa4ritys.\n_START_SECTION_\nP\xc3\xa4rin\xc3\xa4pirtti\n_START_PARAGRAPH_\nT\xc3\xb6\xc3\xb6l\xc3\xb6n kirkon kellarin kerhohuone P\xc3\xa4rin\xc3\xa4pirtti eli "P\xc3\xa4ris" on ollut monien kerhojen kokoontumispaikka. Muun muassa kappalainen Ilmo Launis veti siell\xc3\xa4 askartelu- ja tekniikkakerhoja.'